Ifølge franske L'Équipe skal Saint-Étienne være interessert i å hente Rosenborgs Alexander Søderlund i januar. Den franske storklubben mistet forrige måned en av sine toppspisser, slovenske Robert Berić, som er ute med skade ut sesongen.

Franskmennene skal være villig til å legge 1,5 millioner euro (i underkant av 15 millioner kroner) på bordet for å sikre seg haugesunderens tjenester.

TV 2s ekspert Mini Jakobsen, som selv var en ganske habil målscorer for trønderne en periode, mener en eventuell overgang ville gagne alle parter.

– Det er klart at det ville vært en god overgang for Søderlund. Han har levert varene, og er i rett alder for å flytte på seg. Samtidig er det ikke til å stikke under en stol at han kunne scoret enda flere mål, kanskje 30-40. Rosenborg kan bruke pengene på å kjøpe en spiss med enda bedre ferdigheter foran mål.

Inneværende sesong ble Søderlunds beste, der han i alle turneringer til sammen scoret 26 mål. I løpet av den sesongen møtte Tippeligaens toppscorer Saint-Étienne ved to anledninger i Europaligaen, hvor han nok imponerte franskmennene med sin 1-0-scoring på Lerkendal.

– Jeg tror avtalen kan være bra for Saint-Étienne også. Når du ser på hva han har levert med sitt høye scoringsnitt, 22 mål i Tippeligaen, kan han passe inn i et offensivt lag som Saint Etienne. Han har bra duellstyrke, og er god i boksen.